﻿အၫမူၭ Amos 1

1 ၦလၧအအီၪဝ့ၫ လၧတံၫကိအၫ အၡၩယိၥိၪ အကျၩ စအၫမူၭအလူ လၧအဒၪဘၪ လၧအံၫစရ့လၭ အဂဲးအကၠီၪ့ လၧယုဒၫ အစဎွၩ အၧၭဇဲအၫ အမုနံၩလဖၪ အဖၧၩ့, ဒဲလၧအံၫစရ့လၭ အစဎွၩ, စယိအၭ အဖိၪခွၫ စယ့ၫရဘိအၫ့ အမုနံၩလဖၪ အဖၧၩ့ လၧဂၪ့ခိၪ လချုၭ ဝၭဒံၭဘၪ နံၫနံၪ့လီၫ. 2 တၭ အဝ့ၫနီၪ စံၭဝ့ၫဒၪ, ယဟိဝၩ ယုၩ့ထၪ့ဆၧ လၧဇံအိၫ့ အလီၩ့ ဒဲမၩၥီၫထၪ့ အလူ လၧယရုစလံၫ့ အဖၧၩ့ တၭ; ၦယိၥိၪ အဆၧဒုၭအၪ့ အဆၪအလးလဖၪနီၪ မိၥုၪ့အုၭၥၭအုၭတၭ, ကၫမလၭ အဒၩ့ခိၪ လၩ့ယံၭခွံၬဝ့ၫ လီၫ. 3 ယဟိဝၩ စံၭဘဲၫယီၩ, လၧဒမၭစကၧၭ အမၩမၪဆၧ ၥၧၫ့ဘျၩ့ အကၠီၩ့ ဒဲလၧလံဘျၩ့ အကၠီၩ့နီၪ ယမၩကဒၩထဲၩ့ ဆၧနီၪအ့ၬ. အဂဲးဘဲၫယီၩ အဝ့ၫၥံၪ ထး ဂံလအၭ လၧနိၪထၭထးဘုၪလီၫ. 4 ယမိအၪ့မၧၫ့လၩ့ မ့ၪ ဖိးလၧစဟၭဇအ့လၭ အဂံၪ့ဖၧၩ့ လၧအမိအၪ့ခွံၬ စဘံၪ့ဟဒၭ အနီးလဖၪလီၫ. 5 ယမိမၩခါဆ့ ဒမၭစကၧၭ အနိၪဘီၩ့, ဒဲဒၪ့ထ့ၬခွံၬ ၦအီၪဝ့ၫ လၧခိၪလီၩ့ဆူၭ အၫဝံၫ့ အဖၧၩ့, ဒဲၦလၧအဖီၪ့ထၬ အနိၪထိၭစဎွၩ လၧဘံၭ၁အံဒံၫ့တၭ, ၦစံရအၫဖိၪ မိလ့ၩကဲၪဎီး လၧကၧၫ အဖၧၩ့, ယဟိဝၩ စံၭဝ့ၫဒၪ. 6 ယဟိဝၩ စံၭဘဲၫယီၩ, လၧဂၫဇၫ အမၩမၪဆၧ ၥၧၫ့ဘျၩ့ အကၠီၩ့, ဒဲလၧလံဘျၩ့ အကၠီၩ့နီၪ, ယမၩကဒၩထဲၩ့ ဆၧနီၪအ့ၬ. အဂဲးဘဲၫယီၩ အဝ့ၫၥံၪ ဆိၬထၪ့ခွံၬ ၦအၪ့မၧၫ့ဎီးဝ့ၫ ထီးအလူၬ ဘဲၫၥိၭ အမိဖ့ၪလၫ့ခွံၬ အဝ့ၫၥံၪ လၧအံဒၧၫ့လီၫ. 7 ယမိအၪ့မၧၫ့လၩ့ မ့ၪ လၧဂၫဇၫ အခိၪဒၧၩ့ အဖၫ့ခိၪ တၭ, မိအၪ့ခွံၬ အနီးလဖၪလီၫ. 8 ယမိဒၪ့ထ့ၬခွံၬ ၦအီၪဝ့ၫ လၧအၭစဒီၭ, ဒဲၦလၧအဖီၪ့ထၬ နိၪထိၭစဎွၩ လၧအၭၡကံလၫ့တၭ, ယမိကၠၪထဲၩ့ ယစူၪထၫ့ဒၩ အ့ၭကြၧၫ့တၭ, ၦဖလံၡၫဖိၪ လၧအအီၪလၩ့ထးနီၪ မိဂၭဂီၩ့, ကဆါ ယဟိဝၩ စံၭဝ့ၫဒၪ. 9 ယဟိဝၩ စံၭဘဲၫယီၩ, လၧတဲအၫ မၩမၪဆၧ ၥၧၫ့ဘျၩ့ အကၠီၩ့, ဒဲလၧလံဘျၩ့ အကၠီၩ့နီၪ ယမၩကဒၩထဲၩ့ ဆၧနီၪအ့ၬ. အဂဲးဘဲၫယီၩ အဝ့ၫၥံၪ ဖ့ၪလၫ့ခွံၬ ၦအၪ့မၧၫ့ဎီး ထီးအလူၬ လၧအံဒၧၫ့ အစူၪဖၧၩ့တၭ, နၪ့ထၪ့ထဲၩ့ အထၧၫ့ဖုဝဲ အဆၧအုၩ့လၩ့အ့ၬ. 10 ယမိအၪ့မၧၫ့လၩ့ မ့ၪ လၧတဲအၫ အခိၪဒၧၩ့ အဖၫ့ခိၪတၭ, မိအၪ့ခွံၬ အနီးလဖၪလီၫ. 11 ယဟိဝၩ စံၭဘဲၫယီၩ, လၧအံဒၧၫ့ မၩမၪဆၧ ၥၧၫ့ဘျၩ့ အကၠီၩ့, ဒဲလၧလံဘျၩ့ အကၠီၩ့နီၪ ယမၩကဒၩထဲၩ့ ဆၧနီၪအ့ၬ. အဂဲးဘဲၫယီၩ အဝ့ၫ လီၩ့ အထၧၫ့ဖုဝဲ လၧနၭ တၭ, ခွံၬၡိၭခွံၬ အဆၧယၫ့ၥၭ ထီးအလူၬတၭ, အၥၭထၪ့ အဲၪ့ၡၫ့ဆၧ လထံၪဎးလဘီၩ့ဎးတၭ, အီၪက့ၪ အၥၭထၪ့ လၩ့ဆိၩလၩ့ကၠၪလီၫ. 12 ယမိအၪ့မၧၫ့လၩ့ မ့ၪ လၧတံမၫ့ အဖၧၩ့တၭ, မိအၪ့ခွံၬ ဘီၭဇရၫ အနီးလဖၪ လီၫ. 13 ယဟိဝၩ စံၭဘဲၫယီၩ, လၧၦအၫမၧၫ့ဖိၪ အမၩမၪဆၧ ၥၧၫ့ဘျၩ့ အကၠီၩ့, ဒဲလၧလံဘျၩ့ အကၠီၩ့နီၪ ယမၩကဒၩထဲၩ့ ဆၧနီၪအ့ၬ. အဂဲးဘဲၫယီၩ ၦမုၪ ဘၪဆဲၫ့ လၧဂံလအၭ လၧအဒၧၩ့ထၪ့ဝ့ၫလဖၪ အဂူၭဖိၫ့နီၪ အဝ့ၫၥံၪ ဎွ့ၭဖၭ ဘဲၫၥိၭ အမိမၩလဲထၪ့ အခးအနဲၩ့ထံၭလီၫ. 14 ယမိဆူၭခဲၩထၪ့ မ့ၪ လၧရၭဘၫ အခိၪဒၧၩ့ အဖၫ့ခိၪတၭ, မိအၪ့ခွံၬ အနီးလဖၪ အီၪလၧဆၧကိၭၡၭထၪ့ လၧဒုၭၥုၭ အမုနံၩ အဖၧၩ့, ဒဲလဖုၬ လၧလံၩ၁ဝံၭ အမုလနံၩ အဖၧၩ့လီၫ. 15 အစဎွၩ မိလ့ၩကဲၪဎီး, အဝ့ၫဒၪ, ဒဲအၦဒိၪဖၭဒိၪလဖၪ လစီၪ့ဎး, ယဟိဝၩ စံၭဝ့ၫဒၪ.

အၫမူၭ Amos 2

1 ယဟိဝၩ စံၭဘဲၫယီၩ, လၧမိအၭ မၩမၪဆၧ ၥၧၫ့ဘျၩ့ အကၠီၩ့, ဒဲလၧလံဘျၩ့ အကၠီၩ့နီၪ, ယမၩကဒၩထဲၩ့ ဆၧနီၪအ့ၬ. အဂဲးဘဲၫယီၩ အဝ့ၫ ဆူၭထၪ့ခွံၬ အံဒၧၫ့ အစဎွၩ အဎွံၪအနၧၩ့ မၩကဲၪထၪ့ဘၧၩ့နီၪလီၫ. 2 ယမိအၪ့မၧၫ့လၩ့ မ့ၪ လၧမိအၭ အဖၧၩ့တၭ, မိအၪ့ခွံၬ ကရ့အီၭ အနီးလဖၪတၭ, မိအၭ မိၥံၫဝ့ၫ လၧဆၧတုၩ့ထၪ့တုၩ့လၩ့ အဖၧၩ့ ထီးဆၧကိၭၡၭထၪ့ လၧခွ့ၩအၥီၫလီၫ. 3 ယမိဒၪ့ထ့ၬခွံၬ ၦစ့ၩရၫ့ခွးလဂၩ လၧအကျၩတၭ, ယမိမၩၥံၫ အၦဒိၪဖၭဒိၪ ထီးအလူၬဆ့ လၧအဝ့ၫဒၪ အၥိၭ, ယဟိဝၩ စံၭဝ့ၫဒၪ. 4 ယဟိဝၩ စံၭဘဲၫယီၩ, လၧယုဒၫ အမၩမၪဆၧ ၥၧၫ့ဘျၩ့ အကၠီၩ့, ဒဲလံဘျၩ့ အကၠီၩ့နီၪ, ယမၩကဒၩထဲၩ့ ဆၧနီၪအ့ၬ. အဂဲးဘဲၫယီၩ အဝ့ၫၥံၪ လဒူၩလယၪ့ဘၪ ယဟိဝၩ အဆၧၥီၪ့ဆၧၥၫ့, ဒဲလထီးန့ဘၪ အဆၧမၪလူၬ, ဒဲဆၧဂၩ့ဆၧဖၪ့ လၧအဖါလဖၪ လ့ၩဖိၬအခဲၫ့နီၪ အၪ့မၧၫ့ အမၩမၪဆၧလီၫ. 5 ယမိအၪ့မၧၫ့လၩ့ မ့ၪ လၧယုဒၫ အကျၩတၭ, မိအၪ့ခွံၬ ယရုစလံၫ့ အနီးလဖၪလီၫ. 6 ယဟိဝၩ စံၭဘဲၫယီၩ, လၧအံၫစရ့လၭ အမၩမၪဆၧ ၥၧၫ့ဘျၩ့ အကၠီၩ့, ဒဲလၧလံဘျၩ့ အကၠီၩ့နီၪ, ယမၩကဒၩထဲၩ့ ဆၧနီၪအ့ၬ. အဂဲးဘဲၫယီၩ အဝ့ၫၥံၪ အၪ့ဆၫခွံၬ ၦတီၩၦလီၩ့ လၧစ့ၩ အဂး, ဒဲၦၡၪ့ဖိၪ လၧခၪ့ဖံၭလဆီၫ့ အဂးလီၫ. 7 ၦလၧအလီၫ့ကီၩ့ ဂၪ့ခိၪအမုၬ လၧၦၡၪ့ဖိၪ အခိၪဎွံၪ အလီၩ့တၭ, ဘိၭကဲၪ့ ၦဘၪၡၪ့ဘၪနၭ အဖၧၩ့ၥၭတၭ, ၦလဂၩ ဒဲအဖါလဂၩ လ့ၩနုၬ လၧၦမုၪနၩ့ လဂၩဎး အအီၪ ဘဲၫၥိၭ အမိမၩဘၪၥၭလိၪ ယမံၩ့ဆံၫ့ဎံၪလီၫ. 8 အဝ့ၫၥံၪ အီၪက့ၪလၩ့ အနၫ့ဆါဒၪဝ့ၫ လၧဆၧပီၫ့လၩ့ အကီၩ့အၥိၭ အဖၫ့ခိၪ လၧကယဲ ဆၧလုလး အနဲၩ့ထံၭတၭ အီၩ ၦလၧအဘၪလိၭစ့ၩ အစဘံၭထံၫ လၧအယွၩလဖၪ အဂံၪ့ဖၧၩ့လီၫ. 9 လါနၫ့တၭ, ယဝ့ၫဒၪယီၩ ယမၩဂၭဂီၩ့ယူၭ ၦအၫမိၫဖိၪ လၧအဝ့ၫၥံၪ အမ့ၬယၫ လၧအထၪ့ထီၫဝ့ၫ ဘဲၫၥံၪ့ၡိၫအ့ရ့ၭ အၥိၭ, ဒဲဆီၪ့ဝ့ၫ ဘဲၫ ၥံၪ့ထိၭဖၫ အၥိၭနီၪလီၫ. မွဲလါနၫ့တၭ, ယမၩဂၭဂီၩ့ယူၭ အဆၧၥၪ လၧထၭလခီၫ ဒဲအဝံ လၧလၬလခီၫလီၫ. 10 ယဝ့ၫဒၪယီၩ ယဒုၭစဲၪ့ထၪ့ခွံၬ နၥံၪ လၧခးအံဇံၭ အဖၧၩ့, ဒဲၥိၫ့နၥံၪ လၧၡါမုနၧၫ့ဖၫ အနံၪ့လံဆံၫ အထးဖၧၩ့ ဘဲၫၥိၭ ယမိမၩန့ ၦအၫမိၫဖိၪ အခးလီၫ. 11 ယဒုၭကဲၪထၪ့ နၥံၪ အဖိၪခွၫလဖၪ လၧမီၪ ဒဲနၥံၪအဖိၪၥၪခွၫလဖၪ လၧၦနၭစရ့ဖိၪလီၫ. ၦအံၫစရ့လၭဖိၪၥံၪဧ့, မွဲဘဲၫနီၪၥိၭ, မွဲအ့ၬဧၪ. ယဟိဝၩ စံၭဝ့ၫဒၪ. 12 လါနၫ့တၭ နၥံၪ ဖ့ၪအီၩ ၦနၭစရ့ၭဖိၪ လၧစဘံၭထံၫ, ဒဲမၪလူၬ မီၪလဖၪတၭ နၥံၪစံၭ, ထီးချဲၩ့ဆၧ လၧမီၪအချိၬ လဂ့ၩ. 13 ယိခွါ, ယမိဆၪ့လၩ့ နၥံၪ ဘဲၫ လဲၪ့ လၧအဎွ့ၩ လၧဘုၪထူနီၪ ဘၪ ဆၧဆၪ့လၩ့ဝ့ၫ အၥိၭနီၪလီၫ. 14 ဆၧစဲၪ့ဖျိၭဖျဲၪနီၪ မိဂၭဂီၩ့ဝ့ၫ, ၦအဆီၪ့ ဒုၭဆီၪ့ထၪ့ အဂဲးအဘၭအ့ၬ. ၦလၧအစီၩ့အမၩ့ အီၪနီၪ မၩဖီၩ့ဖျ့ၭအၥၭအ့ၬ. 15 ၦလၧအဖီၪ့ထၬ ချံၪၥံၪဖျါၥံၪနီၪ, ဆၧၫ့ထုၪ့ဝ့ၫအ့ၬ. ၦလၧအစဲၪ့ လၧအခၪ့ဖျဲၪနီၪ ဖီၩ့ဖျ့ၭဝ့ၫအ့ၬ. ၦလၧအထူၬကၥ့ၪ မၩဖီၩ့ဖျ့ၭအၥၭအ့ၬ. 16 ၦလၧအအီၪက့ၪ အၥၭဒူၩ လၧၦအဆီၪ့ အကျၩနီၪ မိစဲၪ့ထၪ့အီၪဘိၪ့ လၧမုနံၩနီၪ, ယဟိဝၩ စံၭဝ့ၫဒၪ.

အၫမူၭ Amos 3

1 ၦအံၫစရ့လၭဖိၪၥံၪဧ့, ခိၭနၪ ဆၧချဲၩ့ယီၩ လၧယဟိဝၩ ချဲၩ့ထၫ့ဒုၪဒၩ နၥံၪ, ထၫ့ဒၩ ၦလဒီၪ့ ထၧၫ့ဒီၪ့ယၫ လၧယဒုၭစဲၪ့ထၪ့ခွံၬ လၧခးအံဇံၭ အဖၧၩ့တၭ, စံၭဝ့ၫဒၪ. 2 လၧၦအဒီၪ့ လၧဂၪ့ခိၪချိၫ့ ထီးအလူၬ အကျၩနီၪ ယၥ့ၪယၫယူၭ န့ၫနၥံၪလီၫ. မၩအၥၭဘဲၫနီၪတၭ, ယမိစ့ၩရၫ့ နၥံၪ လၧနၥံၪ အဆၧအၧၩ့ ထီးအလူၬ အကၠီၩ့လီၫ. 3 ၦနံၫဂၩအၥၭ အ့ၪလမီၪ့ဎီၩ့ဘၪတၭ, မိလ့ၩဆၧ လစီၪ့ဎးနီၪ ဘၪမိၥ့ၪဆ့ဧၪ. 4 ဆၧအၪ့ဂူၬန့ အ့ၪလအီၪဘၪ တၭ ဆၬလၥၧၫ့ မိယုၩ့ဆၧဆ့ဧၪ, ဆၬလၥၧၫ့ဖိၪ အ့ၪလဖီၪ့န့ဘၪဆၧတၭ, မိကိၭထၪ့ လၧအဖၧၩ့နီၪဆ့ဧၪ. 5 ခုၩ အ့ၪလအီၪဘၪ လၧဂၪ့ခိၪ အဖၫ့ခိၪတၭ, ထိၪနီၪ မိဘၪခုၩ ဆ့ဧၪ. ဖျံၩခွၩ့ အ့ၪလဘၪန့ဘၪ ဆၧနးမံၩ့နီၪ, မွဲအမိၥွံၭထံၬအၥၭဆ့ဧၪ. 6 ၦအ့ၪအူၪထၪ့ ခွ့ၩ လၧဒိၩ့ဖၧၩ့တၭ, ၦၡၩ ၥၭမဲၪဆၧအ့ၬဧၪ. ယဟိဝၩ အ့ၪလမၩဘၪတၭ, ဆၧအၧၩ့ မိအီၪလၧဒိၩ့ဖၧၩ့ဆ့ဧၪ. 7 ကဆါ ယဟိဝၩ အ့ၪလနဲၪဖျီၪထၪ့ဘၪ အဆၧကိၪ့ဆၧဖၭ လၧအခ့ၫအၡၩ မီၪလဖၪတၭ, မွဲအမၩဘၪ ဆၧနးမံၩ့အ့ၬ. 8 ဆၬလၥၧၫ့ ယုၩ့ယူၭ ဆၧတၭ, မွဲပလၫ လၥၭမဲၪဘၪ လဂၩလဲၪ. ကဆါ ယဟိဝၩ ချဲၩ့ယူၭ ဆၧယူၭတၭ, ၦလၧအလချဲၩ့ဘၪဆၧ လၧမီၪအချိၬနီၪ, မွဲပလၫလဂၩလဲၪ. 9 ကိၭထၪ့ဆၧ လၧအၭစဒီၭ အနီးလဖၪ အဖၧၩ့, ဒဲလၧခးအံဇံၭ အနီးလဖၪ အဖၧၩ့တၭ, စံၭ, အီၪကိၩ့အီၪကီၪ့ လၧစမ့ရအၫ အခိၪလီၩ့ ထိၩ့ချိၬ, ဒဲယိ ဆၧတုၩ့ထၪ့တုၩ့လၩ့ဖၭဒိၪ လၧအဖၧၩ့, ဒဲၦဘၪ ဆၧမၩအၧၩ့ဝ့ၫ လၧအကျၩဆံၭ. 10 အဂဲးဘဲၫယီၩ ၦလၧအအီၪက့ၪကီၪ့ ဆၧအၪ့ဂူၬဆီၪ့, ဒဲဆၧမၩန့ဆီၪ့ လၧအနီးဖၧၩ့နီၪ ၥ့ၪယၫ အမၩတီၩဆၧအ့ၬ. ယဟိဝၩ စံၭဝ့ၫဒၪ. 11 မၩအၥၭဘဲၫနီၪတၭ, ကဆါ ယဟိဝၩ စံၭဘဲၫယီၩ, ဆၧအဒုၪအဒၩ မိအီၪဝၬဖီၩ့ ထံၫၥံၪခးၥံၪတၭ, မိမၩဆါလၩ့ နဂဲးနဘၭ, ဒဲမိမၩန့ဆီၪ့ နနီးလဖၪလီၫ. 12 ယဟိဝၩ စံၭဘဲၫယီၩ, ဘဲၫ ၦယိၥိၪ ထုၭထၪ့န့ ခၪ့နံၫခီၫ, အ့ၪလမွဲဘၪ နါ လကဲၩ့ လၧဆၬလၥၧၫ့ အနိၭဖၧၩ့ အၥိၭနီၪ, ဆၧမိထုၭထၪ့ အံၫစရ့လၭ လၧအအီၪဝ့ၫ လၧစမ့ရအၫ လၧလးမံၫ အနိၪ့, ဒဲလၧဒမၭစကၧၭ လၧစပွဲ အနိၪ့နီၪ ဘဲၫနီၪၥိၭလီၫ. 13 ခိၭနၪ တၭ, ထိးနၥံၪ အၥၭထၫ့ဒၩ စယၫကူၭ အၡၩဂံၪ့ဖိၪ, ကဆါ, ယဟိဝၩ ဆၧၥုၭမုခမျၧးအယွၩ စံၭဝ့ၫဒၪ. 14 မွဲမၬ, လၧမုလနံၩနီၪ လၧယမိစ့ၩရၫ့ အံၫစရ့လၭ လၧအဆၧမၪ အကၠီၩ့တၭ, ယမိစ့ၩရၫ့ ဘ့၁လၭ အဆၧလုလးတၭ, ဆၧမိဒၪ့ထ့ၬခွံၬ ဆၧလုလး အနိၩ့တၭ မိလၩ့ထ့ၬ လၧဂၪ့ခိၪ အဖၫ့ခိၪလီၫ. 15 ယမိထး ဆၧဂီးအထီ အဂံၪ့ ဒဲဆၧခိအထီ အဂံၪ့တၭ, ဂံၪ့ကဆၫ့မဲၪ မိဂၭဂီၩ့တၭ, ဂံၪ့ဖၭဒိၪလဖၪ မိဂၭဂီၩ့ ထီးအလူၬ, ယဟိဝၩ စံၭဝ့ၫဒၪ.

အၫမူၭ Amos 4

1 ခိၭနၪ ဆၧချဲၩ့ယီၩဆံၭ; ဘၫၡၫ့ အချီမိ လၧအအီၪဝ့ၫ လၧစမ့ရအၫ အခိၪလီၩ့ လၧအမၩအၧၩ့ ၦၡၪ့ဖိၪ လၧအမၩလၩ့ဘျ့ၭ ၦလၧအဘၪၡၪ့ဘၪနၭ, လၧအစံၭ အကဆါလဖၪ, ဂဲၫဆိၬ, အီၩၡီၩ့ဆၧဆံၭ. 2 ကဆါ ယဟိဝၩ ဆိၪလၩ့အၥၭ လၧအဆၧဆံၫ့ဎံၪ အကၠီၩ့တၭ, စံၭဝ့ၫ ယိခွါ, မုနံၩလဖၪ မိဂဲၫဘၪ နၥံၪ ထီးဆၧမိထုၭထၪ့ခွံၬ နၥံၪ လၧနိၪပုၭ, ဒဲနၥံၪအဆၨၩအဆၬ လၧခွ့ၩလဖၪ လီၫ. 3 နၥံၪ မိစဲၪ့ထၪ့ခွံၬ လၧဆၧဘုၪ့ဖိး အလးဖၧၩ့, လဂၩ တီၩလၧအမ့ၬယၫ လဂၩ တီၩလၧအမ့ၬယၫ ဆုၬဆုၬတၭ, ဆၧမိခွံၬၡိၭခွံၬ နၥံၪ လၧနီးလဖၪ အဖၧၩ့, ယဟိဝၩ စံၭဝ့ၫဒၪ. 4 ဂဲၫ လၧဘ့၁လၭတၭ, မၩမၪဆၧ, မၩအၪထၪ့ ဆၧမၪ လၧဂံလဂၫလၭ အဖၧၩ့တၭ, ဂဲၫဆိၬ နၥံၪ လုထၪ့ဆၧ ကိၭဂီၩဒ့ၭ, နၥံၪ မၩဘိၪ့ ဆံၫပိၩ့လပိၩ့ လၧၥၧၫ့နံၪ့လဘျၩ့ဆံၭ. 5 လုထၪ့ ဆၧလုစံၭထၪ့အၪ့အူၭ အီၪလၧကိၪမံၪတၭ, ကိၭထၪ့ ဆၧမၩဘိၪ့ဒၪဆၧနီၪ, ဒုၭနါဂၧၫ့ဆၧ ဆံၭ. အဂဲးဘဲၫယီၩ နၥံၪ အဲၪဆၧ ဘဲၫနီၪၥိၭလီၫ. ၦအံၫစရ့လၭဖိၪၥံၪဧ့, ကဆါ ယဟိဝၩ စံၭဝ့ၫဒၪ. 6 ယဖ့ၪလၫ့ နၥံၪအမဲၪဆံၫ့ လၧနၥံၪအဒိၩ့ ထီးအလူၬ အဖၧၩ့တၭ, လၧနၥံၪ အနီးဖၧၩ့ ထီးအလူၬနီၪ ကိၪလအီၪဘၪ လါနၫ့တၭ, နၥံၪ ဂဲၫထဲၩ့ထဲၩ့ လၧယအီၪအ့ၬ. ယဟိဝၩ စံၭဝ့ၫဒၪ. 7 ဆၧကူၭဘုၪအထီ လချုၭ ဘၪဒံၭဘၪနီၪ, ယပဒၩ့ ဆၧဆၧၩ့လၩ့ လၩၥၧၫ့ဘံၪ့ အထးဖၧၩ့ လါနၫ့တၭ, ယဒုၭဂဲၫဆၧၩ့လၩ့ဆၧ လၧဒိၩ့လဖျိၪ့ အဖၫ့ခိၪတၭ, လၧဒိၩ့အဂူၫဂၩ လဖျိၪ့ အဖၫ့ခိၪနီၪ, ယဒုၭဆၧၩ့လၩ့ဘၪအ့ၬ. ဆၧဂဲၫဆၧၩ့ လၧဂၪ့ခိၪအဝၩ့ အဖၫ့ခိၪတၭ, လဝၩ့ လၧဆၧလဂဲၫဆၧၩ့ဘၪ လၧအဖၫ့ခိၪနီၪ ၥူၫထၪ့ဎဲၫ့ထၪ့ခွံၬဝ့ၫလီၫ. 8 ဒိၩ့ နံၫဖျိၪ့ ၥၧၫ့ဖျိၪ့ စဲၪ့ဝ့ၫ လၧဒိၩ့ လဖျိၪ့ဎး ဘဲၫၥိၭ အမိအီၩထံၫတၭ, ဘျဲၩအီၩဝ့ၫအ့ၬ. မွဲလါနၫ့တၭ, နၥံၪ ဂဲၫထဲၩ့ထဲၩ့ လၧယအီၪအ့ၬ. ယဟိဝၩ စံၭဝ့ၫဒၪ. 9 ယထး နၥံၪ လၧလံၩခိမၩဆၫ ဘုၪၥံၪဂူၫၥံၪ, ဒဲနၫလ့ လီၫ. နၥံၪ အကျိၭလဖၪ, ဒဲနၥံၪ အစဘံၭမုအလး, ဒဲနၥံၪ အချိၪ့ဒိၩ့ၥၪ, ဒဲနၥံၪ အၥံၪ့အလဲအိၫ့အၥၪနီၪ ထွ့ အဲၪ့ကျိၩ ဆၧအၪ့ခွံၬဝ့ၫလီၫ. လါနၫ့တၭ, နၥံၪ ဂဲၫထဲၩ့ထဲၩ့ လၧယအီၪအ့ၬ. ယဟိဝၩ စံၭဝ့ၫဒၪ. 10 ယအၪ့မၧၫ့လၩ့ယူၭ ဆၧၥံၫချဲၫ့ လၧနၥံၪအကျၩ ဘဲၫလၧအံဇံၭ အဖၧၩ့ အၥိၭနီၪ, နၥံၪ အၡၩဖိၪၥၪခွၫလဖၪနီၪ ယမၩၥံၫ အဝ့ၫၥံၪ လၧနၭ အီၪလၧနၥံၪ အကၥ့ၪ လၧၦဖီၪ့န့ဝ့ၫတၭ, ယ အၪ့မၧၫ့ နၥံၪအတဲၩအလးနီၪ အဆၧနၧၩ့အုၪ ဂဲၫနုၬ လၧနၥံၪ အနၫဖၧၩ့လီၫ. လါနၫ့တၭ, နၥံၪ ဂဲၫထဲၩ့ထဲၩ့ လၧယအီၪအ့ၬ. ယဟိဝၩ စံၭဝ့ၫဒၪ. 11 ယမၩဂၭဂီၩ့ခွံၬ နၥံၪ လနၩ့နၩ့, ဘဲၫယွၩ မၩဂၭဂီၩ့ခွံၬ စီဒၧၫ့, ဒဲဂမိရၫ အၥိၭနီၪတၭ, ဆၧမၩနၥံၪ ဘဲၫမ့ၪအၧၩ့ဖၭ လၧဆၧဖျဲးန့ထၪ့ခွံၬ လၧမ့ၪကျၩ အၥိၭနီၪ; လါနၫ့တၭ, နၥံၪ ဂဲၫထဲၩ့ထဲၩ့ လၧယအီၪအ့ၬ. ယဟိဝၩ စံၭဝ့ၫဒၪ. 12 မၩအၥၭဘဲၫနီၪတၭ, ယမိမၩနၧၩ ဘဲၫယီၩ, အံၫစရ့လၭဧ့, မွဲလၧယမိမၩနၧၩ ဘဲၫယီၩ အကၠီၩ့တၭ, တဲၩ့ဝဲၩနၥၭ ဘဲၫၥိၭ နမိဒၪလိၬ လၧနယွၩဆံၭ, အံၫစရ့လၭဧ့, 13 အဂဲးဘဲၫယီၩ, ယိခွါ, ၦလၧအမၩခိၪလီၩ့ ထိၩ့ချိၬ ဒဲတဲၩ့လၩ့ လံၩမုလဖၪတၭ, ၦၡၩဆီၫ့မီၪ့ဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, လီၩဘၪ အဝ့ၫတၭ, အီၪက့ၪ မုဂီၩ လၧဆၧခံၭတၭ, စဲၪ့ဝ့ၫ လၧဂၪ့ခိၪ အလးထၪ့ထီၫလဖၪ အဖၫ့ခိၪနီၪ, ယဟိဝၩ, ဆၧၥုၭမုခမျၧးအယွၩနီၪ, မွဲအမံၩ့လီၫ.

1 ခိၭနၪ ဆၧချဲၩ့ယီၩ, လၧယချဲၩ့ လၧနၥံၪ အဂဲး, ဂၪ့ဆၧယၧၩ့ဆၧ, အံၫစရ့လၭ အၡၩဂံၪ့ဖိၪၥံၪဧ့, 2 အံၫစရ့လၭ အၡၩမုၪနၩ့ ထၪ့လၩ့ထံၩဖါယူၭ, ဂဲထုၪ့လၧၩ့အ့ၬ. မံၫနၩ့ဝ့ၫ လၧအခးဖၧၩ့ဒၪဝ့ၫ အဖၫ့ခိၪနီၪ ဆၧဘိၭဂဲထုၪ့ဝ့ၫ အီၪအ့ၬ. 3 အဂဲးဘဲၫယီၩ ကဆါ ယဟိဝၩ စံၭဘဲၫယီၩ, ဒိၩ့ လၧအဒုၭစဲၪ့ထၪ့ ၦလထီၫ့ မိအီၪက့ၪလၩ့ထး ၦလယၩ, ဒဲဒိၩ့ လၧအဒုၭစဲၪ့ထၪ့ ၦလယၩနီၪ မိအီၪက့ၪလၩ့ထး ဆံၫဂၩ, လၧအံၫစရ့လၭ အၡၩဂံၪ့ဖိၪ အဂးလီၫ. 4 အဂဲးဘဲၫယီၩ ယဟိဝၩ စံၭအံၫစရ့လၭ အၡၩဂံၪ့ဖိၪ ဘဲၫယီၩ, အၪ့ဎၬယၧၩဆံၭ; တၭ နၥံၪ မိမၧၫ့လီၫ. 5 ထီး အၪ့ဎၬ ဘ့၁လၭ လဂ့ၩ, ဒဲလ့ၩနုၬ လၧဂံလဂၫလၭ လဂ့ၩ, ဒဲလ့ၩခၫ့ဂၬ ဘံအၧၫၡံၫဘၫ လဂ့ၩ. အဂဲးဘဲၫယီၩ ဂံလဂၫလၭ မိလ့ၩကဲၪဎီး တၡါတၭ, ဘ့၁လၭ မိဘၪ ဆၧမၩဂၭဂီၩ့ဝ့ၫလီၫ. 6 အၪ့ဎၬ ယဟိဝၩဆံၭ; တၭ နၥံၪ မိမၧၫ့ လီၫ. မိစဲၪ့တလဲး ဘုၪ့ဖိး ဘၪခိၬဆၧ လၧစယိၥၭ အဂံၪ့ဖၧၩ့ ဘဲၫမ့ၪ အၥိၭတၭ, အၪ့ခွံၬဝ့ၫတၭ; ၦမၩလၩ့ဖံၬဝ့ၫ အီၪလၧဘ့၁လၭ အဖၧၩ့အ့ၬ. 7 နၥံၪဝ့ၫ နၥံၪ အၪ့လဲၩခွံၬ ဆၧစ့ၩရၫ့ လၧရီးခၥီၫ, ဒဲခွံၬလၩ့ခွံၬ ဆၧတီၩဆၧလီၩ့ လၧဂၪ့ခိၪ အဖၫ့ခိၪၥံၪဧ့, 8 အၪ့ဎၬ ၦလၧအတဲၩ့ ၡၪဒိၩ့မု, ဒဲအိၫရဲအၫ့, ဒဲအၪ့လဲၩ ဆၧၥံၫအလၩဒုၩ, လၧမုဂီၩ, ဒဲမၩခံၭလၩ့ မုဆၫ န့ၫဎီၩ့ မုနၩ, လၧအကိၭန့ မၫဆမံၭအထံၫ, ဒဲဂါလၩ့ဝ့ၫ လၧဂၪ့ခိၪ အဖၫ့ခိၪ လဂၩနီၪဆံၭ. အမံၩ့မွဲ ယဟိဝၩနီၪ; 9 ၦလၧအဒုၭဘၪၡူၭ ၦအဆီၪ့ လၧဆၧမၩဂၭဂီၩ့, ဒဲထိၬၥံၪ ထီၩ့လၧဆၧဂၭဂီၩ့လီၫ. 10 အဝ့ၫၥံၪနီၪ ၥၭဂဲၫ့ ၦလၧအအၪ့ၥီၪ့ဆၧ လၧတရၫ့ အဖၧၩ့တၭ, ၥၭလိၪ ၦလၧအချဲၩ့ဆၧတီၩလီၫ. 11 မၩအၥၭဘဲၫနီၪတၭ, မွဲနၥံၪ ယဲးထဲးလၩ့ ၦၡၪ့ဖိၪယၬဖိၪ ဒဲမၩန့ ဘုၪၥံၪဂူၫၥံၪ အခီၫ့တၭ, နၥံၪ မၩ ဂံၪ့ လၧလိးစိၩဖျၩအၥၭ လါနၫ့တၭ, နၥံၪ အီၪလၧအဖၧၩ့အ့ၬ. နၥံၪ ၥုၪ့စဘံၭမုအလး လါနၫ့တၭ, နၥံၪ အီၩဘၪ စဘံၭထံၫ လၧအဝ့ၫၥံၪဆ့အ့ၬ. 12 အဂဲးဘဲၫယီၩ ယၥ့ၪယၫ နၥံၪအဆၧမၩမၪနီၪ အီၪအၪမံၩ့, ဒဲနၥံၪအဆၧဒဲၩဘၭနီၪ လၧအမွဲ အဒိၪအယိၬလီၫ. နၥံၪ မၩအၧၩ့ ၦတီၩၦလီၩ့, ဒဲဒိၭန့ လၬဆီၪ့ နီၪ, နၥံၪ ဘိၭကၠၪခွံၬ ၦၡၪ့ဖိၪယၬဖိၪ လၧတရၫ့အဖၧၩ့ လီၫ. 13 မၩအၥၭဘဲၫနီၪတၭ, ၦလၧအၥုၪ့ဆၭအၥၭဆၭနီၪ မိအီၪလၩ့မါပံၭ လၧဆၧအဆၧၫ့အထီဖၧၩ့နီၪလီၫ. အဂဲးဘဲၫယီၩ မွဲဆၧအဆၧၫ့အထီအၧၩ့လီၫ. 14 ဘဲၫၥိၭ နၥံၪ မိမၧၫ့တၭ, အၪ့ဎၬ ဆၧဂ့ၩဆံၭ; ထီးအၪ့ဎၬ ဆၧအၧၩ့ လဂ့ၩ. ဆၧမိမၩအၥၭဘဲၫနီၪ, ယဟိဝၩ ဆၧၥုၭမုခမျၧးအယွၩ မိအီၪလၧနၥံၪ အၥိၭ, ဘဲၫနၥံၪ စံၭအၥိၭနီၪလီၫ. 15 ၥၭဂဲၫ့ ဆၧအၧၩ့, အဲၪ ဆၧဂ့ၩတၭ, ဒုၭအီၪဂုးအီၪခၧၫ့ ဆၧစ့ၩရၫ့တီၩ လၧတရၫ့အဖၧၩ့ဆံၭ. ဘၪလဘၪ ယဟိဝၩ ဆၧၥုၭမုခမျၧးအယွၩ မိဒုၭဘၪခိးဘၪတၩ ယိၥၭ အၡၩ လၧအအီၪလၩ့ထးလဖၪလီၫ. 16 မၩအၥၭဘဲၫနီၪတၭ, ယဟိဝၩ ဆၧၥုၭမုခမျၧးအယွၩ, ကဆါ စံၭဘဲၫယီၩ, ၦမိဂၪ့အုၩဂၪ့ထိၬၥီၫထၪ့ လၧဖၧၩ့ၥၭ ထီးအလူၬ အဖၧၩ့; ၦမိစံၭလၧဖၧၩ့ၥၭမု ထီးအလူၬ အဖၧၩ့; အၩလါ! အၩလါ! တၭ မိကိၭ ၦမၩကၩၥံၪ လၧဂၪ့ခိၪ ဘဲၫၥိၭ အမိဂၪ့အုၩဝ့ၫ, ဒဲၦလၧအဂၪ့ဆၧယၧၩ့ဆၧၥ့ၪလဖၪနီၪ, ဘဲၫၥိၭ အမိဂၪ့ဆၧယၧၩ့ဆၧ ၥီၫထၪ့ လီၫ. 17 ကယဲ စဘံၭမုအလးလဖၪ အဖၧၩ့ ထီးအလူၬနီၪ, ဂၪ့ကိၭၡၭဆၧ မိအီၪဝ့ၫလီၫ. အဂဲးဘဲၫယီၩ ယလ့ၩခၫ့ဂၬဆၧ လၧနကျၩ, ယဟိဝၩ စံၭဝ့ၫဒၪ. 18 ၦလၧအဆိၫ့ဘၪ ယဟိဝၩ အမုလနံၩၥံၪဧ့, နၥံၪ ဘၪ အၡၪ့လီၫ. မွဲအအီၪလၧနၥံၪ အဂး ဘဲၫၥ့ၪလဲၪ. ယဟိဝၩအမုနံၩနီၪမွဲ ဆၧခံၭတၭ, ဆၧဖၩ့အ့ၬ. 19 မၩအၥၭ ဘဲၫၦစဲၪ့ခွံၬ လၧဆၬလၥၧၫ့ လဒုၩ အမ့ၬယၫတၭ, ဖုၫထၫ့လဒုၩ ဒၪဘၪဝ့ၫ အၥိၭနီၪ; အ့ၪလမွဲဘၪဘိၩ, မၩအၥၭ ဘဲၫအလ့ၩနုၬ လၧဂံၪ့ဖၧၩ့တၭ, မံၫနၩ့ဒံၩ့ခံၫ့ ဒိၭနဲၩ့အၥၭ လၧဆၧဒီၪ့ အလီၩ့တၭ, ဂူ ဖျၭဘၪဝ့ၫ အၥိၭနီၪလီၫ. 20 ယဟိဝၩ အမုလနံၩနီၪ မိမွဲဆၧခံၭတၭ, မွဲဆၧဖၩ့ အ့ၬ. ဆၧခံၭၥၧၫ့, ဆၧဖၩ့အီၪ လၧအဖၧၩ့ နးဆံၭအ့ၬနီၪ, မွဲအ့ၬဧၪ. 21 နၥံၪမၩဘိၪ့ အမုနံၩလဖၪနီၪ, ယၥၭဂဲၫ့ အဝ့ၫၥံၪ, ယ ၥၭလိၪ အဝ့ၫၥံၪတၭ, ဘၪယၥၭ လၧနၥံၪအီၪကီၪ့ အမုနံၩလဖၪအ့ၬ. 22 နၥံၪ မၩဘိၪ့ယၧၩ လၧဆၧလုမ့ၪ, ဒဲဆၧမၩဘိၪ့ကိၪမုၬ လါနၫ့တၭ, ဘၪယၥၭ နးဆံၭအ့ၬ. ယယိ နၥံၪ အဆၧလုမၩဘၪလိၬအိၭလိၬ လၧနၥံၪ အဆၧဖိၪဆၧဎါအဘီၪ့နီၪဆ့အ့ၬ. 23 မၩန့ထၪ့ခွံၬ နၥံၫကျံၩဆၧအၥီၫ လၧယအီၪဆံၭ. အဂဲးဘဲၫယီၩ နၥံၪအၥၫ့ထီး အၥီၫမုၬနီၪ ယခိၭနၪအ့ၬ. 24 မွဲဆၧစ့ၩရၫ့နီၪ ယွၩလၩ့ ဘဲၫ ထံၫ အၥိၭ ဒဲဆၧတီၩဆၧလီၩ့ ဘဲၫထံၫမိၡါဖၭဒိၪ အထံၫ အၥိၭနီၪဆံၭ. 25 နၥံၪ မၩဘိၪ့ယၧၩ လၧဆၧလု ဒဲဆၧဆၧမၩဘိၪ့ၥံၪ လၧၡါမုနၧၫ့ဖၫ အနံၪ့ လံဆံၫ အထးဖၧၩ့နီၪ, မွဲအ့ၬဧၪ; အံၫစရ့လၭ အၡၩဂံၪ့ဖိၪၥံၪဧ့, 26 လါနၫ့တၭ, နၥံၪ ဆိၬ နၥံၪအမိလီၭ ဒဲခဲအၧၩ့ နၥံၪအယွၩ လၧနၥံၪတဲၩ့ လၧနၥံၪ အဂးနီၪ, အၡၪလီၫ. 27 မၩအၥၭဘဲၫနီၪတၭ, ယမိအၪ့မၧၫ့ နၥံၪ လ့ၩကဲၪဎီး လၧဒမၭစကၧၭ အဝါလခီၫ, ယဟိဝၩ စံၭဝ့ၫဒၪ, အမံၩ့မွဲ ဆၧၥုၭမုခမျၧးအယွၩ လီၫ.

1 ၦလၧအအီၪဒၪဆၧ ဘဲၫနီၪ လၧဇံအိၫ့ အဖၧၩ့, ဒဲဒိၭနဲၩ့အၥၭ လၧစမ့ရအၫ အခိၪလီၩ့ အလီၩ့, ၦအခိၪ လၧၦဒိၪထုၬလဆၨၩ အကျၩ လၧအံၫစရ့လၭ အၡၩဂံၪ့ဖိၪ ဂဲၫလၧအအီၪလဖၪနီၪ, မွဲအဘၪအၡၪ့ဖီၩ! 2 လ့ၩထီၩ့လၧကၫလနၫတၭ, ယိဆံၭ. စဲၪ့ထၪ့ခွံၬ ထီးနီၪတၭ, လ့ၩ လၧဟၫမၭဖၭဒိၪနီၪ, လ့ၩလၩ့ဆ့ ဖိးလၧဂၫၥၭ ဘၪဆဲၫ့ လၧဖလံၫၡၫဖိၪနီၪဆံၭ. မွဲအဝ့ၫၥံၪ ဂ့ၩနဲၪ့ဒံၭ ဘၩ့ၥံၪမုးၥံၪနီၪဧၪ. အခးအနဲၩ့ထံၭလဖၪနီၪ, မွဲအလဲနဲၪ့ဒံၭ နၥံၪအနဲၩ့ထံၭဆ့ဧၪ. 3 ၦလၧအအီၪက့ၪယံၬ ဆၧအၧၩ့အမုလနံၩ, ဒဲဒုၭၥုၭဘူၭ ဆၧမၩဆီၪ့ အလးဆၧၫ့နၩ့, 4 ၦလၧအမံၫ လၧလးမံၫ ကဆၫ့မဲၪ, ဒဲစီၪ့ထၪ့အၥၭ လၧစပွဲခိၪ, ဒဲအၪ့ ဆၧအဖိၪ လၧၥိၪ ဒဲဘ့ၪအကျၩ ဒဲချီဖိၪ လၧဖီၩ့ဖၧၩ့, 5 လၧအၥံၫကျံၩထၪ့ဆၧ လၧၥၫ့ထီးအၥီၫ, ဒဲဆၧမၩၥီၫမုၬ လၧအဂးဒၪဝ့ၫ ဘဲၫစဒၫဝံၭ အၥိၭ, 6 လၧအအီၩ စဘံၭထံၫ လၧလိၫ့ဖၧၩ့, ဒဲဂုၪလၩ့အၥၭ လၧၥိၪနၧၫ့မၧၫ့ အဂ့ၩထုၬ လါနၫ့တၭ, လၥၭအုၭဘၪ လၧစယိၥၭ အဆၧၡၪ့ဆၧနၭ အကၠီၩ့လဖၪနီၪ, ဘၪအၡၪ့ လီၫ. 7 မၩအၥၭဘဲၫနီၪတၭ, ဘိၩ့နဲၪ့ယီၩ အဝ့ၫၥံၪ မိဘၪလ့ၩကဲၪဎီး လၧၦလၧအလ့ၩကဲၪဎီး အမ့ၬယၫတၭ, ၦလၧအအီၪကီၪ့ ဒဲကိၭထၪ့ လၧအၥၭထိၬလဒီၪ့နီၪ, မိစဲၪ့ထၪ့ဝ့ၫလီၫ. 8 ကဆါ ယဟိဝၩ ဆိၪလၩ့အၥၭ လၧအနၫ့ဆါဒၪဝ့ၫ အကၠီၩ့, ယဟိဝၩ ဆၧၥုၭမုခမျၧးအယွၩ စံၭဝ့ၫဒၪ, ယၥၭလိၪ ယၫကူၭ အဎံၫအလၩနီၪ, ယၥၭဂဲၫ့ အနီးၥံၪ လီၫ. မၩအၥၭဘဲၫနီၪတၭ, ယမိဖ့ၪလၫ့ခွံၬ ဒိၩ့ၥံၪထၫ့ၥံၪ ဒဲကယဲ ဆၧလၧအအီၪဝ့ၫ လၧအဖၧၩ့လီၫ. 9 ဆၧမိမၩအၥၭ လၧၦဆံၫဂၩ အ့ၪအီၪလၧဂံၪ့လဖျိၪ့ဎး တၭ, မိၥံၫဝ့ၫဆ့လီၫ. 10 ၦၡၩ အဘူၭအထံး, ၦလၧအဎူလၩ့အဝ့ၫဒၪနီၪ, မိမၩန့ထၪ့ အဝ့ၫတၭ, မိဂဲၫဆိၬခွံၬဝ့ၫ အဎွံၪလဖၪ လၧဂံၪ့ဖၧၩ့တၭ, မိစံၭ, ၦအီၪလၧဂံၪ့ဖၧၩ့ လခီၫ, ၦၡၩ အီၪဒံၭ လၧနၥိၭဆ့ဧၪ. တၭ အဝ့ၫမိစံၭ, အီၪအ့ၬ. ထီးနီၪလဖၧၫ့ အဝ့ၫမိစံၭ, အီၪလၩ့မါပံၭဆံၭ! အဂဲးဘဲၫယီၩ ပဎွံၩ့ဘၪ ယဟိဝၩအမံၩ့အ့ၬ. 11 အဂဲးဘဲၫယီၩ, ယိခွါ, ယဟိဝၩ မၪလူၬဆၧတၭ, မိထၪ့ ဂံၪ့ဖၭဒိၪ လၧဆၧဘုၪ့ဖိးလဖၪ, ဒဲဂံၪ့ဖိၪ လၧဆၧထ့ဖၭလဖၪ လီၫ. 12 ကၥ့ၪ မိစဲၪ့ဆၧ လၧလိး အလီၩ့ဆ့ဧၪ. ၦမိထဲၫဆၧထီးနီၪ လၧချီဖၫဆ့ဧၪ. လါနၫ့တၭ နၥံၪ အၪ့လဲၩခွံၬ ဆၧစ့ၩရၫ့တၭ, ဒုၭကဲၪထၪ့ ဆၧအစုၪ, ဒဲဆၧတီၩဆၧလီၩ့အၥၪနီၪ လၧရီးခၥီၫလီၫ. 13 နၥံၪ ၥၭထိၬ လၧဆၧလမွဲဘၪ ဆၧအဖၧၩ့, နၥံၪစံၭ, ပမၩန့ နိၩ့လဖၪ လၧပဂး လၧပဂဲးပဘၭဒၪပဝ့ၫ မွဲအ့ၬဧၪ. 14 လါနၫ့တၭ, ယိခွါ, အံၫစရ့လၭ အၡၩဂံၪ့ဖိၪၥံၪဧ့, ယမိထိၪဂဲၩ ၦလဆၨၩထၫ့ဒုၪဒၩနၥံၪ, ဒဲမိမၩအၧၩ့ နၥံၪ လၧဆၧလ့ၩနုၬ လၧဟၫမၭ ဖိးလၧထံၫချိၬ လၧၡါမုနၧၫ့ဖၫ, ယဟိဝၩ ဆၧၥုၭမုခမျၧးအယွၩ စံၭဝ့ၫဒၪ.

1 ကဆါ ယဟိဝၩ ဒုၭနဲၪယၧၩ ဘဲၫယီၩ, ယိခွါ, အဝ့ၫ ဒုၭကဲၪထၪ့ ထွ့ၥံၪ လၧနၪ့ၥံၪ လၧခဲၫ့ လၧအမဲၪထၪ့ၥၫ့နီၪတၭ; ယိခွါ, မွဲနၪ့ၥံၪမံၩ့ၥံၪ လၧစဎွၩ ကူၭဆၧအလးခဲၫ့နီၪလီၫ. 2 ဆၧမၩအၥၭ ထီးအဝ့ၫၥံၪ အၪ့လူၬခွံၬ ဂၪ့ခိၪ အနၪ့ၥံၪမံၩ့ၥံၪတၭ; ယစံၭ, မၩဖီၩ့ဖျ့ၭလါဆၧဆံၭ, ကဆါ ယဟိဝၩဧ့, ဘဲၫၥိၭ အမိဆၧၫ့ထုၪ့တၭ, ယၫကူၭ နီၪ, မွဲပလၫလဂၩလဲၪ; အဂဲးဘဲၫယီၩ မွဲအဆံၭလီၫ. 3 ယဟိဝၩ နီၫ့ယါလၩ့ထဲၩ့အၥၭ လၧဆၧနီၪလမံၩ့ အကၠီၩ့ လီၫ. ဆၧနီၪ မၩဘၪအၥၭအ့ၬ, ယဟိဝၩ စံၭဝ့ၫဒၪ. 4 ကဆါ ယဟိဝၩ ဒုၭနဲၩယၧၩ ဘဲၫယီၩ, ယိခွါ, ကဆါ ယဟိဝၩ ကိၭဆၧ ဘဲၫၥိၭ ဆၧမိလိၭခွး လၧမ့ၪ, ဒဲမ့ၪ အၪ့ခွံၬ ထံၫယိၬဖၭဒိၪ ဒဲအၪ့ခွံၬဆၧ အဂးလီၫ. 5 ထီးနီၪလဖၧၫ့ ယစံၭ, ကဆါ ယဟိဝၩဧ့, ယအၪ့ကံၩ့အၪ့ယၫနၧၩ အီၪပထုၬလါဆံၭ. ဘဲၫၥိၭ အမိဆၧၫ့ထုၪ့တၭ, ယၫကူၭ မွဲပလၫလဂၩလဲၪ. အဂဲးဘဲၫယီၩ မွဲအဆံၭလီၫ. 6 ယဟိဝၩ နီၫ့ယါလၩ့ထဲၩ့အၥၭ လၧဆၧနီၪလမံၩ့ အကၠီၩ့လီၫ. ဆၧနီၪ မၩဘၪအၥၭဆ့အ့ၬ, ကဆါ ယဟိဝၩ စံၭဝ့ၫဒၪ. 7 အဝ့ၫ ဒုၭနဲၪယၧၩ ဘဲၫယီၩ, ယိခွါ, ယဟိဝၩ ဆၧၫ့ထုၪ့ လၧဆၧအဒီၪ့ အီၪထုၪ့လုၪ့ အဖၫ့ခိၪနီၪ အီၪလၧပနီၫ့ဖျံၩ လၧအစူၪဖၧၩ့လီၫ. 8 ယဟိဝၩ စံၭယၧၩ, စအၫမူၭဧ့, မွဲနဒၪဘၪ ဆၧနီၪလမံၩ့လဲၪ. တၭ ယစံၭ ပနီၫ့ဖျံၩလဘီၩ့ လီၫ. ယဟိဝၩ စံၭဝ့ၫဒၪ, ယိခွါ, ယမိအီၪက့ၪ ပနီၫ့ဖျံၩ လဘီၩ့ လၧယၡၩခမျၧး အံၫစရ့လၭ အကျၩလီၫ. ယ လ့ၩဖၬလၧၩ့ အဝ့ၫၥံၪအ့ၬ. 9 အံစၭ အလးထၪ့ထီၫလဖၪ မိအီၪယူတၭ, ဆၧမိမၩလူၬထူၬ အံၫစရ့လၭ အလးဆံၫ့ဎံၪလဖၪတၭ, ယမိဂဲထုၪ့ ထၫ့ဒုၪဒၩ စယ့ၫရဘိအၫ့ အၡၩဂံၪ့ဖိၪ လၧနၭၥံၪဖၩ့ၥံၪလီၫ. 10 ထီးနီၪလဖၧၫ့ ဘ့၁လၭ အၡၩလုဆၧ စအၫမဇဲအၫ အၪ့မၧၫ့လၩ့ဆၧ လၧအံၫစရ့လၭ အစဎွၩ ယ့ၫရဘိအၫ့ အအီၪတၭ, စံၭဝ့ၫဒၪ, စအၫမူၭ ဒုၭအုၩ့လၩ့ ဆၧထၫ့ဒၩ နၧၩ လၧအံၫစရ့လၭ အၡၩဂံၪ့ဖိၪ အကျၩလီၫ. ထံၫၥံၪခးၥံၪ ထိးဆၧၫ့ အဆၧချဲၩ့ ထီးအလူၬနီၪၥ့ၪအ့ၬ. 11 အဂဲးဘဲၫယီၩ စအၫမူၭ စံၭဘဲၫယီၩ, စယ့ၫရဘိအၫ့ မိဘၪၥံၫ လၧနၭတၭ, ဆၧမိဆိၬထၪ့ခွံၬ အံၫစရ့လၭ လၧအခးဒၪဝ့ၫ အဖၧၩ့တၭ, ဆၧမိအၪ့မၧၫ့ဎီးဝ့ၫလီၫ. 12 တၭ စအၫမဇဲအၫ စံၭစအၫမူၭ, မီၪလဂၩဧ့, စဲၪ့ထၪ့ခွံၬ လ့ၩဖိးလၧခးယုဒၫ အဖၧၩ့တၭ, အၪ့ကိၪ ထီးနီၪတၭ, ချဲၩ့ဆၧ လၧမီၪအချိၬ ထီးနီၪဆံၭ. 13 အ့ၪမွဲ လၧဘ့၁လၭ အဖၧၩ့နီၪ ချဲၩ့လၧၩ့ဆၧ လၧမီၪအချိၬ လဂ့ၩ. အဂဲးဘဲၫယီၩ မွဲစဎွၩ အလးဆံၫ့ဎံၪ, ဒဲစဎွၩအနီးလီၫ. 14 စအၫမူၭ ချဲၩ့ဆၧၫ့ဆၧတၭ, စံၭစအၫမဇဲအၫ, ယမွဲ မီၪအ့ၬ; ယမွဲ မီၪအဖိၪခွၫဆ့အ့ၬ; ယမွဲ ၦယိချီၥံၪ, ဒဲၦအီၪက့ၪကီၪ့ကူၪအၥၪလီၫ. 15 လၧယဖိၬ ၥိၪ ဒဲဘ့ၪအခဲၫ့ နီၪ, ယဟိဝၩ မၩန့ယၧၩတၭ, ယဟိဝၩ စံၭယၧၩ, လ့ၩ ချဲၩ့ဆၧ လၧမီၪအချိၬ လၧယၡၩခမျၧး အံၫစရ့လၭနီၪ ဆံၭ. 16 မၩအၥၭဘဲၫနီၪတၭ, ဘိၩ့နဲၪ့ယီၩ ခိၭနၪ ယဟိဝၩ အလူဆံၭ. နစံၭ, ထီးချဲၩ့ဆၧ လၧမီၪအချိၬ ထၫ့ဒၩ အံၫစရ့လၭ ဒဲဒုၭလၩ့ဆၩ့ဆၧ လၧအံစၭ အဂံၪ့ အဖၫ့ခိၪ လဂ့ၩနီၪလီၫ. 17 မၩအၥၭဘဲၫနီၪတၭ, ယဟိဝၩ စံၭဘဲၫယီၩ, နမၫ မိမၩ ဆၧလဲးဆၧဘျၪ လၧဒိၩ့ဖၧၩ့, ဒဲနဖိၪခွၫလဖၪ ဒဲနဖိၪမုၪလဖၪ မိလၩ့ထံၩဖါ လၧနၭ, နထံၫနခး မိဘၪ ဆၧအၪ့နၩ့ဖၭ လၧဖျံၩတၭ, နမိၥံၫ လၧခးလဆံၫ့ဘၪ လဘံၪ့ အဖၧၩ့တၭ, ဆၧမိဆိၬထၪ့ခွံၬ အံၫစရ့လၭ လၧခးဖၧၩ့တၭ, ဆၧမိအၪ့မၧၫ့ဎီးဝ့ၫ တၡါလီၫ.

1 ကဆါ ယဟိဝၩ ဒုၭနဲၪယၧၩ ဘဲၫယီၩ, ယိခွါ, ဆၧၥၪမံၫ့ လနၬလီၫ. 2 အဝ့ၫစံၭယၧၩ, စအၫမူၭဧ့, နဒၪဘၪ ဆၧနီၪလဲၪ. ယစံၭ ဆၧၥၪမံၫ့လနၬလီၫ. ထီးနီၪလဖၧၫ့ ယဟိဝၩ စံၭယၧၩ, ဆၧအထုၬနီၪ ဘၪယၡၩခမျၧး အံၫစရ့လၭတၭ, ယလ့ၩဖၬလၧၩ့ အဝ့ၫၥံၪအ့ၬ. 3 ဆၧလၧမုလနံၩနီၪ နီးၥံၪ အၥံၫကျံၩဆၧနီၪ, မိကဲၪထၪ့ ဆၧအိၩ့ယိၩ့, ကဆါ ယဟိဝၩ စံၭဝ့ၫဒၪ. ၦအစွၪ အီၪအၪစီၪ့တၭ, ခွံၬၡိၭခွံၬ အဝ့ၫၥံၪ ထီးဒၪအလး လစီၪ့လါလါဆံၭ! အီၪလၩ့မါပံၭဆံၭ! 4 ခိၭနၪ ဆၧယီၩဆံၭ! ၦလၧအလီၩ့ ၦဘၪၡၪ့ဘၪနၭ ဘဲၫၥိၭ နၥံၪ မိမၩဂၭဂီၩ့ ၦၡၪ့ဖိၪယၬဖိၪ လၧခးဖၧၩ့ၥံၪ ဧ့, ၦလၧအစံၭ, 5 ဘဲၫၥိၭ ပမိအၪ့ဆၫ ဘုၪၥံၪဂူၫၥံၪတၭ, လၩၥံၫအနံၩ မိဖီၩ့ခွံၬ ဆံၭယံၬခိၬလဲၪ. ဘဲၫၥိၭ ပမိဝဲထၪ့ ဘုၪၥံၪဂူၫၥံၪ အဖၫ့တၭ, မးၥံၫအနံၩနီၪ မိဖီၩ့ခွံၬ ဆံၭယံၬခိၬလဲၪ. ၦလၧအမၩ အ့ဖၭ လၧအဆံၭ; ဒဲၡက့လၭ လၧအဒိၪ, ဒဲမၩ ဆၧခံၫ့ လၧအလတီၩဘၪ လၧအအၪ့လီၫဆၧနီၪ, 6 ဘဲၫၥိၭ ၦမိဎွ့ၩ ၦၡၪ့ဖိၪ လၧစ့ၩ ဒဲၦဘၪၡၪ့ဘၪယၬ လၧခၪ့ဖံၭလဆီၫ့, ဒဲအၪ့ဆၫခွံၬ ဘုၪအၥိၪ လီၫ. 7 ယဟိဝၩ ဆိၪလၩ့အၥၭ လၧယၫကူၭ အဎံၫအလၩ အကၠီၩ့, ယၥၭနၪ့ အမၩဆၧ နးမံၩ့အ့ၬ. 8 ထံၫၥံၪခးၥံၪ မိဝၭၡိၩ့ၡိၬဝ့ၫ လၧအဝ့ၫနီၪ အကၠီၩ့, ဒဲၦလၧအအီၪ လၧအဖၧၩ့ မိၥၭအုၭ ကိၭဂၩဒ့ၭနီၪ, မွဲအ့ၬဧၪ. မိထၪ့ဝ့ၫ ထၧၫ့ဘံၪ့ယၫ ဘဲၫထံၫမိၡါ အၥိၭနီၪ, မွဲအ့ၬဧၪ. ဒဲဘၪ ဆၧနၫ့ထၪ့ခွံၬ ဒဲလၩ့ၥံၭခွံၬ ဘဲၫအံဇံၭ အထံၫမိၡါ အၥိၭနီၪ, မွဲအ့ၬဧၪ. 9 ဆၧမိမၩအၥၭ လၧမုလနံၩနီၪ, ကဆါ ယဟိဝၩ စံၭဝ့ၫဒၪ. ယမိဒုၭလၩ့နုၬ မု လၧမုထုၪ့တၭ, ယမိဒုၭခံၭလၩ့န့ ထံၫၥံၪခးၥံၪ လၧမုဆၫလခီၫလီၫ. 10 ယမိအၪ့မၧၫ့ နၥံၪ မၩဘိၪ့အမုနံၩလဖၪ ကဲၪထၪ့ ဆၧၥုၪ့အုၭၥၭအုၭ, ဒဲနၥံၪ အဆၧၥံၫကျံၩနီၪ လၧဂၪ့ဆၧယၧၩ့ဆၧတၭ, ယမိဒုၭအီၪ ၦကိၭဂၩဒ့ၭ လၧရၧၬအဆၧယၬ လၧအယးဒံၩ့တၭ, ယမိဒုၭလိၩ့ ကယဲ ၦအခိၪ လဂၩလါလါတၭ, ယမိအီၪက့ၪ အဝ့ၫ ဘဲၫၦဂၪ့ဝ့ၫ လၧအဖိၪခွၫ လဂၩဎး အဂး အၥိၭနီၪတၭ, ဆၧအထုၬနီၪ ဘဲၫမုလနံၩ လၧအဘၪ ဆၧနၭနၭလ့ၬ အၥိၭနီၪလီၫ. 11 ယိခွါ, ယဟိဝၩ စံၭဝ့ၫဒၪ, မုနံၩလဖၪ မိဘၪ လၧယမိအၪ့မၧၫ့လၩ့ ဆၧၥၭဝံလၩ့ဒိၩ လၧထံၫၥံၪခးၥံၪ အဖၧၩ့ လီၫ. ဆၧၥၭဝံလၩ့ဒိၩ လၧကိၪ မွဲဂ့ၩ, ဆၧၥၭဝံအၥၭ လၧထံၫ မွဲဂ့ၩ, မွဲအ့ၬ; အ့ၪမွဲ ဆၧၥၭဝံလၩ့ဒိၩ လၧဆၧနါဂၧၫ့ ယဟိဝၩ အလူအထၫလီၫ. 12 တၭ ၦမိစဲၪ့ဝံၩ့ဝၩ့ဆၧ လၧမၫဆမံၭ လစီၪ့ ဖိးလၧမၫဆမံၭ လစီၪ့ဒၪတၭ, အဝ့ၫၥံၪ မိစဲၪ့ဝံၩ့ဝၩ့ဆၧ လၧမုဖၩလခီၫ ဖိးလၧမုထၪ့လခီၫ, ဘဲၫၥိၭ အမိအၪ့ဎၬ ယဟိဝၩအလူနီၪ လါနၫ့တၭ, ဒၪန့ဝ့ၫအ့ၬ. 13 ဆၧလၧမုလနံၩနီၪ, ၦမုၪနၩ့ အဎံၫအလၩလဖၪ, ဒဲၦဖိၪၥၪခွၫၥံၪနီၪ မိလၩ့ဘဲၩ လၧဆၧၥူၫအၥၭ လၧထံၫအကၠီၩ့လီၫ. 14 ၦလၧအဆိၪလၩ့အၥၭ လၧစမ့ရအၫ အဆၧဒဲၩဘၭ အကၠီၩ့တၭ, စံၭဝ့ၫဒၪ, စဒၫ့ဧ့, နယွၩ မၧၫ့ဝ့ၫ, ဒဲဘံအၧၫၡံၫဘၫ အဖၧၩ့ၥၭ မၧၫ့ဝ့ၫလဖၪနီၪ, မိလၩ့ထံၩဖါဝ့ၫတၭ, ဂဲထုၪ့လၧၩ့အ့ၬ.

1 ယဒၪဘၪ ယဟိဝၩ ဆၧၫ့ထုၪ့ လၧဆၧလုလး အနဲၩ့ထံၭတၭ, စံၭဝ့ၫဒၪ, ဒိၪတရၫ့အခိၪ ဘဲၫၥိၭ အထုၪ့ၥံၪ မိဝၭဝ့ၫဆံၭ. မၩခါလၩ့ဘျ့ၭဝ့ၫ လၧၦထီးအလူၬ အဖၫ့ခိၪဆံၭ. ယမိမၩၥံၫ အဆၨၩအဆၬ လၧနၭလီၫ. ၦလၧအစဲၪ့ဖျိၭဝ့ၫ လၧအကျၩနီၪ, စဲၪ့ထၪ့ခွံၬဘၪအ့ၬ. ဒဲၦလၧအမိစဲၪ့ဖီၩ့ဖျ့ၭနီၪ, ဖီၩ့ဖျ့ၭ နးဂၩအ့ၬ. 2 အဝ့ၫၥံၪ ခုၪ့ ထီၩ့လၩ့ဝ့ၫ လၧဖျုဖၧၩ့ လါနၫ့တၭ, ယစူၪ မိမၩန့ အဝ့ၫၥံၪ ထီးနီၪလီၫ. အ့ၪထၪ့, ထၪ့ဘၭ မူၭခိၪ လါနၫ့တၭ, ယစူၪ မိဖီၪ့န့ အဝ့ၫၥံၪ ထီးနီၪလီၫ. 3 အ့ၪအီၪက့ၪၥူၪအၥၭ လၧကၫမလၭ အဒၩ့ခိၪ လါနၫ့တၭ, ယမိအၪ့ဎၬန့ ဒဲမၩန့ခွံၬ အဝ့ၫၥံၪ ထီးနီၪလီၫ. အ့ၪအီၪက့ၪၥူၪခွံၬအၥၭ လၧမၫဆမံၭယိၬ အဖၧၩ့ လါနၫ့တၭ, ယမိမၪလူၬ ဂူၥံၪ, မိအဲၪ့ အဝ့ၫၥံၪလီၫ. 4 အ့ၪလ့ၩကဲၪဎီး လၧအဒုၪအဒၩ အမ့ၬယၫ လါနၫ့တၭ, ယမိမၪလူၬ နၭ ထီးနီၪတၭ, မိမၩၥံၫ အဝ့ၫၥံၪလီၫ. ယမိကၠၪစိၩ ယမ့ၬၥၪ လၧအဝ့ၫၥံၪ အလီၩ့ လၧဆၧအၧၩ့ အဂးတၭ, မွဲလၧဆၧဂ့ၩ အဂးအ့ၬ. 5 အဂဲးဘဲၫယီၩ မွဲဝ့ၫ လၧယဟိဝၩ ဆၧၥုၭမုခမျၧးအယွၩ လၧအထိၭဘၪ ဂၪ့ခိၪနီၪတၭ, ဖံၪထၪ့ခွံၬဝ့ၫ ဒဲကယဲ ၦလၧအအီၪဝ့ၫ လၧအချိၫ့ ထီးအလူၬနီၪ ဂၪ့ဝ့ၫလီၫ. တၭ မိထၪ့ဝ့ၫ ထၧၫ့ဘံၪ့ယၫ ဘဲၫထံၫမိၡါ လုၬဘံၭ အၥိၭ, ဒဲလၩ့ၥံၭခွံၬ, ဘဲၫခးအံဇံၭ အထံၫမိၡါ အၥိၭနီၪလီၫ. 6 ၦလၧအတဲၩ့အဒူၭထၪ့ထီၫ လၧမူၭခိၪ, ဒဲအီၪက့ၪလၩ့ အမူၭထံၭ လၧဂၪ့ခိၪချိၫ့, ၦလၧအကိၭန့ မၫဆမံၭထံၫနီၪ, ဒဲလူၫလၩ့ဝ့ၫ လၧဂၪ့ခိၪချိၫ့နီၪ, အမံၩ့မွဲ ယဟိဝၩ လီၫ. 7 နၥံၪမွဲ ဘဲၫၦအံၫ၁အိပၠၪဖိၪ အၥိၭ လၧယဂး, မွဲအ့ၬဧၪ, ၦအံၫစရ့လၭဖိၪၥံၪဧ့; ယဟိဝၩ စံၭဝ့ၫဒၪ. ယဒုၭစဲၪ့ထၪ့ အံၫစရ့လၭ လၧခးအံဇံၭ အဖၧၩ့နီၪ, ဒဲၦဖလံၡၫဖိၪ လၧကၭပတီၫ အဖၧၩ့, ဒဲၦအစံရအၫဖိၪ လၧကၧၫ နီၪ, မွဲအ့ၬဧၪ. 8 ယိခွါ, ကဆါ ယဟိဝၩ ကၠၪအမ့ၬၥၪ လၧဆၧဒဲၩဘၭ အဘၩ့အမုး အအီၪတၭ, စံၭဝ့ၫဒၪ, ယမိမၩဂၭဂီၩ့ခွံၬ အဝ့ၫၥံၪ လၧဂၪ့ခိၪချိၫ့နီၪ; လါနၫ့တၭ, စယၫကူၭအဂံၪ့နီၪ ယမၩဂၭဂီၩ့ လူၬထူၬဝ့ၫအ့ၬ. ယဟိဝၩ စံၭဝ့ၫဒၪ. 9 အဂဲးဘဲၫယီၩ, ယိခွါ, ယမိမၪလူၬဆၧတၭ, ဂု ၦအံၫစရ့လၭဖိၪ လၧၦကိၭဆၨၩဒ့ၭ အကျၩ, ဘဲၫၦဂု ဘုၪၥံၪဂူၫၥံၪ လၧချဲၩဖၧၩ့ အၥိၭတၭ, ဘုၪလဖျိၪ့ လၩ့ထ့ၬဘၪ လၧဂၪ့ခိၪ အဖၫ့ခိၪအ့ၬ. 10 အ့ၪမွဲ ကယဲ ၦဆၧဒဲၩဘၭဖိၪ လၧယၡၩခမျၧး အကျၩ လၧအစံၭဝ့ၫ, ဆၧအၧၩ့နီၪ လီၩ့ချုၭန့ပၧၩအ့ၬ, ထီးအလူၬလဖၪနီၪ မိၥံၫဝ့ၫ လၧနၭလီၫ. 11 ဆၧလၧမုလနံၩနီၪ ယမိဘိၭဆၧၫ့ထုၪ့ စဒၫဝံၭ အတဲၩ လၧအလၩ့ဎီးဝ့ၫတၭ, ယမိမၩဎွ့ၩ အဆၧဘုၪ့ဖိးလဖၪ တၭ, ယမိမၩထၪ့ထဲၩ့ အဆၧလၩ့ဎီးနီၪ, ဒဲယမိတဲၩ့ထၪ့ထဲၩ့ဝ့ၫ ဘဲၫလၧမုနံၩ လၧဖျိၩ့ အၥိၭလီၫ. 12 ဘဲၫၥိၭ ဆၧမိန့ၥၫ ဆၧအီၪလၩ့ထး လၧအံဒၧၫ့, ဒဲကယဲ ၦဆၨၩ လၧဆၧဖျိၬဝ့ၫ လၧယမံၩ့ ယဟိဝၩ လၧအမၩဆၧယီၩ, စံၭဝ့ၫဒၪလီၫ. 13 ယိခွါ, ယဟိဝၩ စံၭဝ့ၫဒၪ, မုနံၩလဖၪ မိဘၪ လၧၦထဲၫဆၧ မိချုၭန့ ၦကူၭဆၧၥံၪ, ဒဲၦလၧအယဲးလၩ့ စဘံၭၥၪနီၪ ၦလၧအဎွံၪ ဆၧချံၪ, ဒဲခိၪလီၩ့ ထိၩ့ချိၬ မိဒုၭလၩ့ဆၩ့ စဘံၭထံၫအၥၫ့တၭ, ဆၧစီၩ့ခိၪ ထီးအလူၬ မိဖံၪထၪ့ခွံၬလီၫ. 14 ယမိဒုၭဂဲၫထဲၩ့ ယၡၩခမျၧး အံၫစရ့လၭ လၧအလ့ၩကဲၪဎီးတၭ, အဝ့ၫၥံၪ မိတဲၩ့ထၪ့ထဲၩ့ ဒိၩ့အီၪယူလဖၪတၭ, မိအီၪဝ့ၫ လၧအဖၧၩ့တၭ, မိၥုၪ့လၩ့ စဘံၭမုအလးလဖၪ, ဒဲမိအီၩ အစဘံၭထံၫ တၭ, မိမၩ ကျိၭလဖၪနီၪ, ဒဲမိအၪ့ အဆၧၥၪလဖၪဆ့ လီၫ. 15 အဂဲးဘဲၫယီၩ ယမိၥုၪ့ အဝ့ၫၥံၪ လၧအခးဒၪဝ့ၫ အဖၧၩ့တၭ, ဆၧထ့ၭထၪ့ခွံၬလၧၩ့ အဝ့ၫၥံၪ လၧအခး လၧယဖ့ၪလၫ့ဝ့ၫနီၪ အဖၧၩ့အ့ၬ. ယဟိဝၩ နယွၩ စံၭဝ့ၫဒၪ.